CELEX: 52016PC0621
Language: da
Date: 2016-09-22
Title: Forslag til RÅDETS AFGØRELSE om den holdning, som Den Europæiske Union skal indtage i Det Fælles EU-ICAO-Udvalg vedrørende afgørelsen om vedtagelsen af et bilag om lufttrafikstyring til samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde

EUROPA-KOMMISSIONEN
            Bruxelles, den 22.9.2016
            COM(2016) 621 final
            2016/0301(NLE)
            Forslag til
            RÅDETS AFGØRELSE
            om den holdning, som Den Europæiske Union skal indtage i Det Fælles EU-ICAO-Udvalg vedrørende afgørelsen om vedtagelsen af et bilag om lufttrafikstyring til samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               1.1.Formålet med bilaget om lufttrafikstyring (ATM) til samarbejdsmemorandummet
            
            
               Organisationen for International Civil Luftfart (ICAO) er en særorganisation under FN, der fungerer som et globalt forum for civil luftfart. ICAO arbejder på at opfylde sin vision om en sikker, sikkerhedsbeskyttet og bæredygtig udvikling inden for civil luftfart via et samarbejde blandt dens på nuværende tidspunkt 191 medlemsstater. ICAO's retsgrundlag er Chicago-konventionen af 1944 angående international civil luftfart.
            
            
               EU arbejder tæt sammen med ICAO, hovedsagelig fordi flere af Chicago-konventionens aspekter hører under Unionens kompetence - ICAO arbejder aktivt med politikker på områder som sikkerhed, sikkerhedsbeskyttelse, miljø og lufttrafikstyring (ATM). For det andet udgør ICAO's standarder og krav grundlaget for visse dele af EU-lovgivningen. Desuden overtages internationale standarder vedrørende sikkerhedsbeskyttelse af luftfarten eksempelvis i EU-lovgivningen. For EU er det derfor væsentligt at deltage i ICAO's arbejde og politiske beslutningstagning for at bidrage til solide globale luftfartspolitikker. EU's civile luftfartsindustris konkurrenceevne står også på spil. Andre globale aktører deltager aktivt i ICAO's aktiviteter af samme årsager.
            
            
               EU og ICAO har indgået et samarbejdsmemorandum (memorandummet) om en udvidet ramme for samarbejde
                  1
               . Det fremgår af memorandummet, at ATM er et af de samarbejdsområder, der skal behandles nærmere i et særligt bilag. Bilaget skal bidrage til bedre harmonisering af standarder, global interoperabilitet for nye teknologier og systemer og tættere koordinering af ATM-aktiviteter. Med henblik herpå fastlægges der samarbejdsområder i form af bl.a. regelmæssig udveksling af relevante ATM-data og -oplysninger, en eventuel udveksling af tekniske ATM-eksperter og samarbejde om den videre udvikling og gennemførelse af ICAO's Global Air Navigation Plan (GANP).
            
            
               Der er allerede udarbejdet bilag om luftfartssikkerhed og sikkerhedsbeskyttelse af luftfarten, og bilaget om lufttrafikstyring er det tredje bilag til memorandummet. Vedtagelsen berører ikke EU-medlemsstaterne rettigheder og pligter i medfør af Chicago-konventionen eller deres forbindelser med ICAO som følge af deres medlemskab af organisationen.
            
            
               1.2.Proceduremæssige aspekter
            
            
               Den 17. december 2009 bemyndigede Rådet Kommissionen til at forhandle om memorandummet. Det trådte i kraft den 29. marts 2012, efter at parterne havde meddelt, at de havde afsluttet de nødvendige interne procedurer (undertegnelse
                  2
                og indgåelse
                  3
                i EU's tilfælde). 
            
            
               Artikel 218, stk. 9, i traktaten om Den Europæiske Unions funktionsmåde (TEUF) fastlægger, at Rådet på forslag af Kommission vedtager en afgørelse om fastlæggelse af, hvilke holdninger der skal indtages på Unionens vegne i et organ, der er nedsat ved en aftale, når dette organ skal vedtage beslutninger, der har retsvirkning.
            
            
               I henhold til artikel 3 i Rådets afgørelse 2012/243/EU
                  4
                om indgåelse af et samarbejdsmemorandum mellem Den Europæiske Union og Organisationen for International Civil Luftfart fastlægger Rådet den holdning, som Unionen skal indtage i det fælles udvalg nedsat i henhold til artikel 7, stk. 1, i memorandummet med hensyn til vedtagelsen af yderligere bilag til memorandummet samt ændringer heraf, jf. artikel 7, stk. 3, litra c), i memorandummet
            
            
               Der kræves derfor en rådsafgørelse om den holdning, som EU skal indtage i det fælles udvalg med hensyn til afgørelsen om at vedtage et bilag om lufttrafikstyring. 
            
            
               1.3.Overensstemmelse med EU's andre politikker og mål
            
            
               Bilaget om lufttrafikstyring vil fremme de grundlæggende mål for det fælles europæiske luftrum og EU's eksterne luftfartspolitik gennem en formalisering af samarbejdet med ICAO på dette område.
            
            
               2.RESULTATER AF HØRINGER AF INTERESSEREDE PARTER OG KONSEKVENSANALYSER
            
            
               På det tredje møde i Det Fælles EU-ICAO-Udvalg om samarbejdsmemorandummet (Montreal, 2. februar 2015) blev parterne enige om at gå videre med vedtagelsen af et bilag om ATM til dette memorandum og indlede en dialog mellem deres respektive tjenester for at nå til enighed om en tekst om muligt inden udgangen af 2015. 
            
            
               Medlemsstaterne blev informeret om resultatet af mødet via Udvalget for det fælles luftrum, og Kommissionen (GD MOVE) udarbejdede et udkast til bilaget, som blev behandlet af Det Europæiske Luftfartssikkerhedsagentur (EASA) og SESAR-foretagendet (forskning i lufttrafikstyring i det fælles europæiske luftrum) og derefter drøftet og aftalt med ICAO's Air Navigation Bureau.
            
            
               3.JURIDISKE ASPEKTER AF FORSLAGET
            
            
               3.1.Resumé af forslaget
            
         
         
            
               Bilaget om lufttrafikstyring vil styrke samarbejdet med ICAO med henblik på at skabe et diskussionsforum om ATM, udveksling af relevante oplysninger/data vedrørende ATM, fremme af foranstaltninger med hensyn til ATM og regionalt samarbejde og muligheden for udstationering af eksperter.
            
            
               3.2.Retsgrundlag
            
            
               Artikel 100, stk. 2, i TEUF sammenholdt med artikel 218, stk. 9.
            
            
               3.3.Nærhedsprincippet
            
            
               Bilag om lufttrafikstyring omfatter spørgsmål, hvor EU har kompetence, og hvor der er behov for at opretholde forbindelser med ICAO på EU-niveau.
            
            
               3.4.Proportionalitetsprincippet
            
            
               Kun på grundlag af dette bilag vil det ære muligt at sammenlægge EU's indsats og skabe grundlaget for bedre koordinering mellem medlemsstaterne.
            
            
               4.VIRKNINGER FOR BUDGETTET
            
            
               Dette bilag om lufttrafikstyring har ingen virkninger for budgettet.
            
            
               2016/0301 (NLE)
            
            
               Forslag til
            
            
               RÅDETS AFGØRELSE
            
            
               om den holdning, som Den Europæiske Union skal indtage i Det Fælles EU-ICAO-Udvalg vedrørende afgørelsen om vedtagelsen af et bilag om lufttrafikstyring til samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde
            
            
               RÅDET FOR DEN EUROPÆISKE UNION HAR—
            
            
               under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde
                  5
                (i det følgende benævnt "samarbejdsmemorandummet") trådte i kraft den 29. marts 2012.
            
            
               (2)I henhold til artikel 7, stk. 3, litra c), i samarbejdsmemorandummet kan det fælles udvalg, der er nedsat ved artikel 7, stk. 1, i samarbejdsmemorandummet, vedtage bilag til samarbejdsmemorandummet.
            
            
               (3)Det er hensigtsmæssigt at fastlægge den holdning, som Den Europæiske Union skal indtage i det fælles udvalg med hensyn til vedtagelsen af et bilag om lufttrafikstyring, som skal tilføjes til samarbejdsmemorandummet —
            
         
         
            
               VEDTAGET DENNE AFGØRELSE: 
            
            
               Artikel 1
            
            
               Den holdning, som Den Europæiske Union skal indtage i Det Fælles EU-ICAO-Udvalg, jf. artikel 7, stk. 3, litra c), i samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde (samarbejdsmemorandummet), med hensyn til vedtagelsen af et bilag om lufttrafikstyring til samarbejdsmemorandummet, baseres på det udkast til Det Fælles EU-ICAO-Udvalgs afgørelse, der er knyttet til nærværende afgørelse.
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 232 af 9.9.2011, s. 2, og EUT L 121 af 8.5.2012. s. 16.
               
               
                  
                     (2)
                  EUT L 232 af 9.9.2011, s. 1.
               
               
                  
                     (3)
                  EUT L 121 af 8.5.2012, s. 16.
               
               
                  
                     (4)
                  EUT L 121 af 8.5.2012, s. 16.
               
               
                  
                     (5)
                  EUT L 121 af 8.5.2012, s. 16.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 22.9.2016
            COM(2016) 621 final
            BILAG
            til forslag til
            Rådets afgørelse
            om den holdning, der skal indtages i Det Fælles EU-ICAO-Udvalgom vedtagelsen af et bilag om lufttrafikstyring til samarbejdsmemorandummet mellem Den Europæiske Union og Organisationen om International Civil Luftfart om en ramme for et styrket  samarbejde
            
               
         
         
            
               BILAG
            
            
               Udkast til Det Fælles EU-ICAO-Udvalgs afgørelse
                  af
                  om vedtagelsen af et bilag om lufttrafikstyring til samarbejdsmemorandummet mellem Den Europæiske Union og Organisationen om International Civil Luftfart om en ramme for et styrket samarbejde
            
            
            
               DET FÆLLES EU-ICAO-UDVALG HAR —
            
            
               under henvisning til samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde (samarbejdsmemorandummet), der trådte i kraft den 29. marts 2012, særlig artikel 7, stk. 3, litra c), og
            
            
               ud fra følgende betragtninger:
            
            
               Det er hensigtsmæssigt at knytte et bilag om lufttrafikstyring til samarbejdsmemorandummet,
            
            
               VEDTAGET DENNE AFGØRELSE:
            
            
               Artikel 1
            
            
               Bilaget til denne afgørelse vedtages herved og udgør en integrerende del af samarbejdsmemorandummet.
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i....
            
            
               På Det Fælles EU-ICAO-Udvalgs vegne
            
            
               Formænd
            
            
               
            
               BILAG
            
            
               OM
            
            
               LUFTTRAFIKSTYRING
            
         
         
            
               1.
                     Mål
            
            
               1.1Parterne er enige om at samarbejde om lufttrafikstyring og luftfartstjenester (i det følgende benævnt "ATM/ANS") inden for rammerne af det samarbejdsmemorandum (memorandummet) mellem Den Europæiske Union og Organisationen for International Civil Luftfart (ICAO), der er undertegnet i Montreal den 28. april 2011 og i Bruxelles den 4. maj 2011.
            
            
               1.2I tråd med deres tilsagn om at nå frem til en global harmonisering af forskrifter i standarder og anbefalet praksis (SARP) til ATM/ANS og global interoperabilitet for nye teknologier og ATM/ANS-systemer aftaler parterne at arbejde nært sammen med en høj grad af gennemsigtighed og dialog med sigte på at koordinere deres ATM/ANS-aktiviteter.
            
            
               2.
                     Anvendelsesområde
            
            
               2.1I bestræbelserne på at opfylde målene i punkt 1.2 aftaler parterne at samarbejde på følgende områder:
            
            
               -der føres en regelmæssig dialog om aspekter vedrørende ATM/ANS af gensidig interesse
            
            
               -der skabes gennemsigtighed med en regelmæssig udveksling af relevante oplysninger vedrørende ATM/ANS
            
            
               -parterne deltager i aktiviteter, der vedrører ATM/ANS
            
            
               -der foretages en overvågning og analyse af staters overholdelse af ICAO's standarder og efterlevelse af den anbefalede praksis inden for ATM/ANS
            
            
               -der samarbejdes om fastsættelse af forskrifter og standarder
            
            
               -der samarbejdes om udvikling og gennemførelse af ICAO's Global Air Navigation Plan (GANP) og opgradering af luftfartssystemets blokke (ASBU)
            
            
               -der udvikles og tilrettelægges projekter og programmer for teknisk bistand 
            
            
               -der fremmes et regionalt samarbejde, navnlig i ICAO's europæiske (EUR) region med særligt henblik på de opnåede resultater i udviklingen og gennemførelsen af det fælles europæiske luftrum (SES) og arbejdet i Det Europæiske Luftfartssikkerhedsagentur (EASA) vedrørende ATM/ANS og
            
            
               -der foretages en udveksling af tekniske eksperter på de relevante områder af ATM/ANS.
            
            
               3.
                     Gennemførelse
            
            
               3.1Parterne kan fastsætte arbejdsgange med angivelse af de i fællesskab aftalte mekanismer og procedurer med henblik på reelt samarbejde på de områder, som er omhandlet i punkt 2.1. Disse arbejdsgange vedtages af det fælles udvalg, som er nedsat i medfør af memorandummets artikel 7.
            
            
               3.2Iværksættelse af samarbejdsaktiviteter i henhold til dette bilag opfyldes på vegne af parterne af ICAO's Air Navigation Bureau (ANB) og Europa-Kommissionen. Europa-Kommissionen kan, hvor det er relevant, inddrage andre europæiske organisationer, herunder EASA, SESAR-fællesforetagendet og SESAR-implementeringsforvalteren og Eurocontrol.
            
            
               4.
                     Dialog
            
            
               4.1Parterne indkalder regelmæssigt til møder og/eller telekonferencer for at drøfte anliggender af gensidig interesse vedrørende ATM/ANS og koordinerer om nødvendigt aktiviteter, hvor dette er relevant.
            
            
               5.
                     Gennemsigtighed og udveksling af oplysninger
            
         
         
            
               5.1Parterne skal med forbehold af deres gældende regler fremme gennemsigtigheden vedrørende ATM/ANS i deres forbindelser med tredjeparter.
            
            
               5.2Parterne sikrer gennemsigtighed i deres samarbejde inden for ATM/ANS-aktiviteter gennem udveksling, med forbehold af deres gældende regler, af relevante og hensigtsmæssige data, oplysninger og dokumentationsmaterialer samt ved at lette gensidig deltagelse i møder. 
            
            
               5.3.Parterne indfører til dette formål procedurer med henblik på informationsudveksling, som garanterer, at oplysninger fra den anden part holdes fortrolige i henhold til memorandummets artikel 6.
            
            
               6.
                     Deltagelse i ATM/ANS-aktiviteter
            
            
               6.1Med henblik på gennemførelsen af dette bilag og i overensstemmelse med fastlagte regler eller procedurer opfordrer hver part i givet fald den anden part til at deltage i aktiviteter og møder vedrørende ATM/ANS med henblik på at sikre et nært samarbejde og koordinering.
            
            
               7.
                     Deling af ATM/ANS-information og analyser
            
            
               7.1Med forbehold af deres gældende regler og i overensstemmelse med passende arbejdsgange, der skal udvikles, udveksler parterne relevante oplysninger og data vedrørende ATM/ANS samt analyser, der foretages på grundlag af disse oplysninger og data.
            
            
               7.2Parterne arbejder nært sammen om tiltag med henblik på at sikre en mere effektiv overholdelse af SARP i EU og i andre stater. Dette samarbejde omfatter informationsudveksling, fremme af dialog mellem de berørte parter og koordinering af en eventuel teknisk bistand. 
            
            
               7.3På grundlag af aktiviteterne vedrørende evaluering og fastsættelse af mål samt overvågning af gennemførelsen af den europæiske ATM-masterplan skal EU bistå ICAO med at udvikle en global resultatorienteret tilgang og en global tilgang til at overvåge gennemførelsen af ICAO's GANP og ASBU-metoden heri. I udviklingen af sine globale tilgange gør ICAO bedst mulig brug af EU's eksisterende materiale eller materiale, der er under udvikling, vedrørende udviklingen og gennemførelsen af SES.
            
            
               8.
                     Fastsættelse af forskrifter og standarder
            
            
               8.1Hver part skal sikre, at den anden part holdes underrettet om alle relevante love, administrative bestemmelser, standarder, krav og anbefalede praksis, som kan påvirke gennemførelsen af dette bilag, tillige med eventuelle ændringer heraf. 
            
            
               8.2Parterne underretter hinanden rettidigt om eventuelle foreslåede ændringer af deres relevante love, administrative bestemmelser, standarder, krav og anbefalede praksis, for så vidt disse ændringer kan have indflydelse på anvendelsen af dette bilag. Denne underretning kan også omfatte fornøden udveksling af passende planlægningsinstrumenter (f.eks. relevante årlige/flerårige programmer). I lyset af sådanne ændringer kan det fælles udvalg om fornødent vedtage ændringer af dette bilag efter memorandummets artikel 7.
            
            
               8.3Med den globale harmonisering af ATM/ANS-sikkerhedsforskrifter og -standarder for øje holder parterne indbyrdes samråd om tekniske forskrifter angående ATM/ANS i regelfastsættelsens forskellige faser eller i SARP-udviklingsprocesserne, og de skal indbydes til at deltage i de associerede tekniske organer, når dette er relevant.
            
            
               8.4Med henblik herpå vil EU og ICAO yderligere strømline deres samarbejde med henblik på at sikre en rettidig revision af EU's regler efter ICAO's ændringer af bilagene til konventionen om international civil luftfart (Chicago-konventionen) og på at give relevant input til ICAO, når ændringer af de bilag, som er relevante for ATM/ANS, tages i betragtning.
            
            
               8.5ICAO forelægger EU oplysninger i god tid om ICAO's afgørelser og henstillinger, der får indflydelse på ATM/ANS-relaterede SARP, ved at give fuld adgang til ICAO's State letters og elektroniske bulletiner.
            
            
               8.6Når dette er relevant, bestræber EU sig på at sikre, at den relevante EU-lovgivning er i overensstemmelse med ICAO's ATM/ANS-relaterede SARP. 
            
            
               8.7Da den europæiske ATM-masterplan er tæt forbundet med ICAO's GANP og ASBU-metoderne deri, vil EU i samarbejde med medlemsstaterne bistå ICAO med at udvikle SARP og støttemateriale til nye krav vedrørende ATM/ANS på grundlag af EU's behov og erfaringer med implementeringen af SESAR. ICAO vil ligeledes bistå EU med at ajourføre sine standarder for global interoperabilitet for nye krav vedrørende ATM/ANS på grundlag af GANP, ASBU-metoden og de tilhørende køreplaner. 
            
            
               8.8Med forbehold af EU-medlemsstaternes pligter som kontraherende stater i Chicago-konventionen skal EU, når dette er relevant, indgå i en dialog med ICAO om at levere tekniske oplysninger i tilfælde, hvor der opstår spørgsmål om overensstemmelse med ICAO's standarder og efterlevelse af ICAO's anbefalede praksis som følge af anvendelsen af EU-lovgivningen.
            
            
               8.9Iværksættelse af samarbejdsaktiviteter vedrørende forskrifter og standarder skal være i overensstemmelse med ICAO's eksisterende regelfastsættelsesprocedurer og må ikke pålægge ICAO nogen nye retlige forpligtelser eller indberetningsforpligtelser over for EU eller medlemsstaterne.
            
            
               9.
                     Projekter og programmer for teknisk bistand
            
         
         
            
               9.1Parterne skal koordinere deres bistand til stater for at sikre en effektiv udnyttelse af ressourcer og forebygge dobbeltarbejde, og de skal udveksle oplysninger, herunder data om projekter og programmer i forbindelse med ATM/ANS.
            
            
               10.
                     Regionalt samarbejde
            
            
               10.1Parterne skal give forrang til aktiviteter, der sigter mod at fremskynde oprettelsen af det fælles europæiske luftrum, herunder EASA's relevante aktiviteter i forbindelse med ATM/ANS i de tilfælde, hvor den regionale indfaldsvinkel rummer muligheder for bedre omkostningseffektivitet, tilsyn og/eller harmoniseringsprocesser. 
            
            
               10.2I forbindelse med punkt 10.1 vil der blive lagt særlig vægt på regionale resultatorienterede tilgange, europæiske tekniske forskrifter inden for ATM/ANS, funktionelle luftrumsblokke, forvaltningen af netfunktioner (herunder krisekoordineringscellen for europæisk luftfart (EACCC)) og ibrugtagning og overvågning af nye ATM/ANS-koncepter baseret på SESAR og ATM-masterplanen.
            
            
               10.3For at opfylde ovennævnte forventninger er der behov for et nært samarbejde mellem EU og ICAO's regionale kontor i Paris, herunder gensidig deltagelse i relevante møder (f.eks. Udvalget for det Fælles Luftrum).
            
            
               10.4EU vil sikre samordning mellem europæiske organisationer, EU-medlemsstaterne og ICAO's regionale kontor i lyset af dette bilags anvendelsesområde navnlig for at bidrage til ICAO's regionale planer. 
            
            
               10.5Da EU er repræsenteret i ICAO ved Europa-Kommissionen, men også omfatter EASA og SESAR-fællesforetagendet, og da EU har en aftale på højt plan med Eurocontrol, vil Kommissionen inddrage EASA og SESAR-fællesforetagendet direkte eller Eurocontrol gennem en aftale på højt niveau for at udføre de aktiviteter, der er aftalt i dette bilag, hvor og når det er nødvendigt.
            
            
               11.
                     Ekspertbistand
            
            
               11.1Uden at dette berører ekspertbistandsordninger, som er skabt uden for dette bilags anvendelsesområde, bestræber EU sig på efter anmodning at stille eksperter med teknisk erfaring på relevante ATM/ANS-områder til rådighed for ICAO med henblik på at udføre opgaver og deltage i aktiviteter, som hører under dette bilags anvendelsesområde. Betingelserne for denne ekspertbistand specificeres i en arbejdsgang mellem parterne.
            
            
               12.
                     Revision
            
            
               12.1Parterne tager regelmæssigt gennemførelsen af dette bilag op til revision og tager om nødvendigt den relevante udvikling inden for politikker eller forskrifter i betragtning.
            
            
               12.2En revision af dette bilag udføres af det fælles udvalg, som er nedsat i medfør af memorandummets artikel 7.
            
            
               13.Ikrafttræden, ændringer og ophør
            
            
               13.1Dette bilag træder i kraft på dagen for det fælles udvalgs vedtagelse, og det gælder, indtil det opsiges. 
            
            
               13.2Arbejdsgange, som aftales i henhold til dette bilag, skal træde i kraft på dagen for det fælles udvalgs vedtagelse.
            
            
               13.3Eventuelle ændringer af eller opsigelse af arbejdsgange, som er vedtaget i henhold til dette bilag, skal aftales i det fælles udvalg.
            
            
               13.4Dette bilag kan når som helst opsiges af en af parterne. Denne opsigelse får virkning seks måneder efter den ene parts modtagelse af et skriftlig opsigelsesvarsel fra den anden part, medmindre det nævnte opsigelsesvarsel efter gensidig aftale mellem parterne trækkes tilbage før udløbet af denne seksmånedersfrist.
            
            
               13.5Med forbehold af andre bestemmelser i denne artikel gælder det, at hvis dette memorandum opsiges, opsiges dette bilag og eventuelle arbejdsgange, der er vedtaget i medfør af dette, samtidigt.